**Iewers is Iemand** (Lirieke en musiek deur Riana Mouton © 2014)

Psalm 51:19 Die offers van God is 'n gebroke gees;

'n gebroke en verslae hart sal U, o God, nie verag nie!

1. Iewers is iemand wat nog soveel wou sê

Wou vertel van dit alles wat diep in jou hart lê

Maar jare vervaag dit wat jy eintlik wou hê

En woorde lê ver van wat jy eintlik wou sê

2. Iewers is iemand, jou hart is so seer

Die lesse is bitter wat die lewe jou leer

En tyd is geduldig, wie sou dit kon keer

En al wat nou oorbly, is net jy en jou seer

3. Iewers is iemand wat nie verder wil gaan

Jy's moeg vir alleen wees en op die kantlyn te staan

Jou lewe lê stukkend, jou wêreld vergaan

Waar sal jy krag kry om weer op te staan?

4. Maar iewers is Iemand wat jou woorde wil hoor

Wat diep in jou hart kyk en in jou drome glo

Jou liefhet, jou vashou en jou ophelp tot bo

Iewers is Iemand wat steeds in jou glo

...Jesus is die Iemand wat nog steeds in jou glo...